**Noapte de vis**

*Stefan Doroftei-Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te plimbă prin ceruri privire,

Prin zodii cu noapte pictate,

Ispitele-mi vor să respire

Pe gene de nori încântate.

Şi nu zăbovi printre stele

Ce cad fără frică în ape,

În unde se-ascund să se spele

De praful ce-l ţin între pleoape.

Adună-mi clipite nefaste

Să le-arunc pe toate-n tunele,

Din Urse adu-mi vise caste

Să sorb infinitul din ele.

În muguri aşează-mi speranţa

Să poată-nflori fericirea,

Împinge-mi cuvântul, în ştanţa

Iubirii, ce-mi arde privirea.

Şi rupe-mi fâşii de lumină

Din Calea ce-n ceruri bea Lapte

Aştept într-un colţ de retină

S-ajung iar erou într-o noapte.

03.03.2018